KIRJALLINEN KYSYMYS E-1505/02

esittäjä(t): Stavros Xarchakos (PPE-DE) komissiolle

(29. toukokuuta 2002)

Aihe: Direktiivin 1999/70/EY valikoiva täytäntöönpano

Kreikan sosiaaliturvalaitoksen IKA:n tieteellisen terveysalan henkilöstön etuja valvovan yhdistyksen toistuvasti esittämien valitusten mukaan Kreikan hallitus kieltäytyy panemasta täytäntöön direktiivin 1999/70/EY(1) säännöksiä (Kreikan olisi pitänyt hyväksyä ja panna täytäntöön tämä direktiivi jo vuonna 2000). Direktiivissä EU:n jäsenvaltiot velvoitetaan muuttamaan peräkkäiset ja pitkäkestoiset määräaikaissopimukset toistaiseksi voimassa oleviksi sopimuksiksi heinäkuusta 2002 alkaen. Tästä kieltäytymisestä seuraa myös se, että ne noin 5 500 lääkäriä, jotka ovat työskennelleet vuosien ajan IKA:n palveluksessa monet heistä ovat tehneet sille työtä 20 vuoden ajan joutuvat edelleen elämään epävarmuudessa, vaikka he huolehtivat vakinaisten ja jatkuvien tarpeiden täyttämisestä poikkeuksellisen herkällä ja avainasemassa olevalla, valtavien heikkouksien ja ongelmien vaivaamalla alalla.

On syytä huomata, että arvossapidetyt lakimiehet ovat jo antaneet lausuntoja ja myös kreikkalaiset tuomioistuimet ovat jo tehneet päätöksiä (Areios Pagosin, korkeimman oikeuden, tuomiot n:o 275/1993 ja 5239/2001 ja Ateenan Efeteion, muutoksenhakutuomioistuimen, tuomio n:o 5240/2001) IKA:n tieteellisen terveydenhoitoalan henkilökunnan eduksi. Näissä lausunnoissa ja päätöksissä tunnustetaan, että kyseisillä lääkäreillä on toistaiseksi voimassa olevat työsopimukset juuri siten kuin direktiivissä 1999/70/EY säädetään.

Onko komissio tietoinen siitä, että Kreikan hallitus aikoo panna tämän direktiivin täytäntöön valikoivasti? Kuinka se aikoo toimia, jotta Kreikan hallitus panisi direktiivin säännökset täytäntöön, jotta IKA:n 5 500:aa lääkäriä suojeltaisiin ja jotta turvattaisiin se, että tämä suuri sosiaaliturvalaitos, jonka on huolehdittava lääkärinhoidon tarjoamisesta miljoonille kreikkalaisille, toimisi mahdollisimman sujuvasti?

(1) EYVL L 175, 10.7.1999, s. 43.

Anna Diamantopouloun komission puolesta antama vastaus

(27. kesäkuuta 2002)

Euroopan ammatillisen yhteisjärjestön(1), Euroopan teollisuuden ja työnantajain keskusjärjestön(2) ja julkisten yritysten Euroopan keskuksen(3) tekemästä määräaikaista työtä koskevasta puitesopimuksesta annettua direktiiviä 1999/70/EY sovelletaan määräaikaisiin työntekijöihin, joilla on työsopimus tai työsuhde, sellaisena kuin se on määritelty jäsenvaltion lainsäädännössä, työehtosopimuksissa tai käytännössä. Julkista sektoria ei ole jätetty direktiivin soveltamisalan ulkopuolelle.

Yksi direktiivin päämääristä on estää peräkkäisten määräaikaisten sopimusten käytöstä johtuvat väärinkäytökset. On kuitenkin jäsenvaltioiden tehtävänä työmarkkinaosapuolia kuultuaan päättää, millä edellytyksillä määräaikaisia työsopimuksia pidetään peräkkäisinä tai toistaiseksi voimassa olevina.

Mitä taas tulee täytäntöönpanon määräaikaan, Kreikka on käyttänyt hyväkseen direktiivissä säädettyä vuoden siirtymäaikaa, ja sen on näin ollen pantava direktiivi täytäntöön ennen 10. heinäkuuta 2002. Kreikan hallitus ei ole vielä ilmoittanut komissiolle, miten se aikoo asiasta säätää.

Komissio aikoo arvioida täytäntöönpanoa kaikissa jäsenvaltioissa vuoden 2002 loppuun mennessä ja ryhtyy tarvittaviin toimenpiteisiin, jos täytäntöönpanoa ei sen mielestä ole hoidettu asianmukaisesti.

(1) EAY.

(2) UNICE.

(3) CEEP.